Universis presentes litteras inspecturis, nos officialis Eduensis notum facimus quod in nostra propter hoc presencia constitutus Hugoninus de Baugeio, domicellus, vendit, tradit, concedit et in perpetuum quittat decano et capitulo Eduensi octo denarios censuales, unam gallinam et duos bichetos avene de costuma, quos octo denarios censuales et quos duos bichetos avene et quam gallinam de costuma percipiebat et habebat ex annuo redditu super quemdam mansum dictum et nuncupatum mansum de Molinet, situm in parochia de Comella, qui mansus est ecclesie Sancti Lazari Eduensis, prout confitetur et asserit coram nobis idem Hugoninus, pro quadraginta solidis Viennensium ipsi Hugonino jam solutis a dictis decano et capitulo in pecunia numerata, prout confitetur et asserit idem Hugoninus coram nobis, de quibus octo denariis censualibus, gallina et avena predictis dictus Hugoninus coram nobis se penitus devestiens dictos decanum et capitulum investit de eisdem, promittens idem Hugoninus per juramentum suum, etc. In cujus rei testimonium, ad preces et rogatum predicti Hugonini, presentibus litteris sigillum curie Eduensis duximus apponendum. Datum anno Domini Mº CCº sexagesimo sexto, mense septembris.